Stone jag vandag in Vilamoura | Netwerk24
Stone jag vandag in Vilamoura
Deur Marnus Kok 27 Oktober 2019 00:02
Die Suid-Afrikaanse gholfspeler Brandon Stone en meer as 'n handvol van sy landgenote is in die wedloop om vandag die Portugese Meesterstoernooi in Vilamoura te wen.
Stone (26), 'n boorling van Rustenburg, het straks reeds een hand op die titel nadat hy gister se derde ronde as voorloper voltooi het.
Die Suid-Afrikaner Brendon Stone is die ene konsentrasie tydens die Portugese Meesterstoernooi. Foto: Getty
Hy het 'n derde dag agtereenvolgens 66 houe aangeteken en bevind hom op 198, twee houe minder as sy landgenoot Dean Burmester en Engeland se Oliver Fisher. Dié twee is gesamentlik in die tweede plek.
Die 31-jarige Fisher was die voorloper ná die tweede ronde, maar het 'n effens teleurstellende 70 ná afloop van gister se spel op sy telkaart ingevul.
Drie ander Suid-Afrikaners, George Coetzee, Haydn Porteous en Justin Walters, bevind hulle saam met Wang Jeung-hun van Suid-Korea in die gesamentlike vyfde plek.
Maar gister het behoort aan Stone, wat ses voëltjies aangeteken het en homself 15 houe onder baansyfer bevind.
"Ek het vandag regtig die bal baie goed geslaan. Die stokke was in 'n baie goeie toestand," het Stone volgens europeantour.com gesê.
"Dit was kompleks. Die vlaggies (van die putjies) was weggesteek en ek was gelukkig om 'n paar sethoue in te kry – en 'n goeie telling te behaal.
"Ek voel gemaklik met my spel en ook gemaklik met my swaai."
Stone, wat sê dat hy en sy afrigter die laaste ruk aan sy swaai gewerk het, het 'n paar maer maande agter die rug.
Die enigste keer die afgelope amper 'n jaar dat hy 'n toernooi onder die voorste tien spelers geëindig het, was verlede jaar in Desember by die Suid-Afrikaanse Ope. Tog raak Stone nie meegevoer deur die vooruitsig van 'n oorwinning nie. "Die feit dat ek goeie gholf speel, help – maar dit is net nog 'n ronde gholf."